《敬赋虚斋孙君容膝》
宋代·陈著

云连屋不居，三閒葺茅茨。
田园非不宽，一亩环竹篱。
楚楚山下花，湛湛池边□。
丈室南坡□，容膝以扁之。
谁谓方回旋，天境春熙熙。
壶中著仙翁，芥子藏须弥。
虚诞彼异端，我□异于斯。
圣贤与我对，经训星日垂。
可以读离骚，可以击壤诗。
回头绿纷者，金碧贮狂痴。
声色性命斧，财货盗贼资。
皇皇窘其庐，日怀不足私。
蚊蚋同旦暮，不满一唾嗤。
岂识天下乐，本非外铄为。
己大物自小，心旷神斯怡。
一则万条□，静者动蓍龟。
吾方谋一榻，尽老聊娱嬉。
今日为何日，此理知者谁。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。